鶴咀燈塔

鶴咀燈塔又叫德忌立角燈塔（英文：Cape D'Aguilar Lighthouse），係香港第一座燈塔，喺香港島南區鶴咀半島嘅鶴咀，喺2006年3月3號被評為香港法定古蹟。 史 香港成為英國的殖民地之後，水上交通變得更為繁忙，尤其是1869年蘇彝士運河開通咗之後。1867年，英國海軍測量師里德中校（Commander Reed）選址喺香港起燈塔，當時揀咗南丫島同南面嘅蚊尾洲（Gap Rock），但因為地點喺清廷管轄領土裏面，英方同清廷傾唔埋而取消。最後喺1873年3月揀咗鶴咀、青洲同黑角頭呢三個地方。於是起燈塔嘅工程隨即展開，鶴咀燈塔亦喺1875年4月16號完成啟用。造價15,000港元，起好時高17米，採用煤同石油氣燈，天朗氣清時訊號燈發出穩定嘅白光能夠照到23海里以外。燈塔並有看守員駐守。 1893年，喺橫瀾島嘅燈塔起好啟用，因此鶴咀燈塔就失去咗使用價值，最後喺1896年停止運作。期間曾經喺1905年計劃拆咗照明設施搬去青洲燈塔，以提升效能，但發現部件太大，唯有放棄，改為喺旁邊另起一座新嘅青洲燈塔。1975年，鶴咀燈塔重新啟用，並改做自動化操作。 鶴咀燈塔係香港第一座燈塔建築，喺香港海事史上佔有重要嘅地位，喺2000年被古物古蹟辦事處評為歷史建築，2006年獲升格為法定古蹟。 特色 鶴咀燈塔喺香港島東南角，係一座高9.7米白色嘅圓形石塔，燈塔嘅底座、拱形嘅門口同裏面嘅螺旋形樓梯都係用石塊砌成，入口嘅鐵門就刻咗幾何圖案。照明儀器係固定一級屈光鏡，用折射原理將光聚焦到中心，射出嘅白色燈光可遠至23海里外嘅水域。 參考 出面網頁 法定古蹟：鶴咀燈塔